இனி நம்முடைய கடமை என்ன? ஒவ்வொரு நாளும் நாம் நம்முடைய வாழ்வில் தேவனுடைய பொறுமையைப் பெற்றுக் கொண்டிருக்கிறோம். பலவேளைகளில் நாம் அவரைக் கேள்வி கேட்கிறோம்; அவரைத் துக்கப்படுத்துகிறோம்; சிலர் தேவன் இல்லை என்றும் சொல்லுகின்றனர். ஆயினும் அவர் நம்மைத் தண்டிப்பதில்லை. அவர் நம்மிடம் மனதுருக்கமாயிருக்கிறார். நாம் துணிகரமாகப் பாவம் செய்யும்பொழுதும், அவருடைய கட்டளைகளை அவமதிக்கும்பொழுதும் அவர் நம்மைப் பொறுத்துக்கொள்ளுகிறார். அவர் நம்மைக் கொல்லவோ அழிப்பதோ இல்லை. “நம்முடைய பாவங்களை நாம் அறிக்கையிட்டால், பாவங்களை நமக்கு மன்னித்து எல்லா அநியாயத்தையும் நீக்கி நம்மைச் சுத்திகரிப்பதற்கு அவர் உண்மையும் நீதியும் உள்ளவராயிருக்கிறார்” (1யோவான் 1:9) என்ற மன்னிப்பின் கொள்கையைத் தேவன் தந்திருக்கிறார்.